Andrejuvová, Anna, poslankyňa NR SR (2023-03-23):
Ďakujem pekne. Vážené kolegyne, kolegovia, Európsky parlament, žiaľ, už druhýkrát v relatívne krátkom čase nerešpektoval princíp subsidiarity a prekročil svoje kompetencie. Tentokrát je smutným faktom, že porušenie princípu subsidiarity iniciovali a spolupredkladali poslanci zo Slovenska. A to konkrétne Michal Šimečka, Vladimír Bilčík, Lucia Ďuriš Nicholsonová, Martin Hojsík a Michal Wiezik. O čo konkrétne ide? Koncom minulého roka prijal Európsky parlament uznesenie s názvom „Rastúci počet trestných činov z nenávisti voči LGBTIQ osobám v celej Európe s ohľadom na nedávnu homofóbnu vraždu na Slovensku.“ Uvedené uznesenie by sa v konkrétnostiach dalo kritizovať pre politizujúci a zavádzajúci, dokonca nepravdivý obsah. Národná rada Slovenskej republiky sa však pri predloženom návrhu uznesenia striktne drží zmluvy o Európskej únii. Dovoľte mi zacitovať čl. 5 zmluvy o Európskej únii. Ods. 1. Vymedzenie právomoci Európskej únie sa spravuje zásadou prenesenia právomoci. Vykonávanie právomoci Únie sa spravuje zásadou subsidiarity a proporcionality. Ods. 2. Podľa zásady prenesenia právomoci, Únia koná len v medziach právomocí, ktoré na ňu preniesli členské štáty v zmluvách na dosiahnutie cieľov ich vymedzených a právomoci, ktoré na Úniu neboli v zmluvách prenesené, zostávajú právomocami členských štátov. Vedeniu Európskeho parlamentu a jeho poslancom, preto pripomíname, že právna úprava tých otázok týkajúca sa rodinného práva s absentujúcim cezhraničným prvkom je vo výlučnej kompetencii národných štátov, teda členov Európskej únie. Výbor Európskeho parlamentu pre občianske slobody, spravodlivosť a vnútorné veci, preto upozorňujeme, že primárna reakcia na vraždu na Zámockej, ktorú príslušné orgány činné v trestnom konaní klasifikovali ako teroristický čin, opatrenia prijaté následne, revízia legislatívy a tvorba verejných politík, vrátane vzdelávacie kurikula spadajú pod výlučnú právomoc Slovenskej republiky. My, ktorí žijeme a pôsobíme na Slovensku, vieme, že Slovenská republika sa zasadzuje o dodržiavanie základných ľudských práv a slobôd na území Slovenska, ako aj vo svete a že vo svojich politikách kladie dôraz na zlepšenie situácie na Slovensku s osobitným dôrazom na práva ohrozených skupín obyvateľov. Zdá sa, že niektorí naši kolegovia, europoslanci, sa však na Slovensko pozerajú viac z Bruselu než z Bratislavy. Čo je však horšie, uchyľujú sa k porušeniu základných právnych dokumentov Európskej únie, a tak sa pýtam, ako môžu takto flagrantne porušovať pravidlá tí, ktorí sa sami označujú za demokratov. Vedia táto dáma a páni, že jednou z kľúčových podmienok demokracie je vláda, práva, teda právny štát a ako môžu od občanov Európskej únie a od jej členských štátov očakávať dodržiavanie zákonov tí, ktorí ich sami porušujú? Ak má Európska únia fungovať, musia všetky inštitúcie postupovať striktne podľa práva. Preto je veľmi dôležité, aby sme kolegom, poslancom z Európskeho parlamentu pripomenuli, aké kompetencie Európsky parlament má a ktoré nemá. Je to dôležité aj preto, že nerešpektovanie ustanovení primárneho práva Európskej únie môže oslabiť inštitucionálne fungovanie celej európskej integrácie. Naše uznesenie predkladáme aj preto, že právna istota vyžaduje, aby sa orgány verejnej moci, rovnako ako aj nadnárodné inštitúcie striktne držali v medziach svojich právomocí, vymedzených v právnych poriadkoch, či medzinárodných dokumentoch. Vážené kolegyne a kolegovia, žiadam vás o podporu navrhnutého uznesenia a už vopred ďakujem za jeho podporu. Ďakujem.